รัฐบาลไทย-ข่าวทำเนียบรัฐบาล-มหาดไทย จัดโครงการศึกษาอบรมหลักสูตร “การเป็นข้าราชการที่ดี” รุ่นที่ 53 เน้นย้ำการเป็นข้าราชการที่ดีต้องมีความรู้ควบคู่คุณธรรม
วันจันทร์ที่ 2 กรกฎาคม 2561
มหาดไทย จัดโครงการศึกษาอบรมหลักสูตร “การเป็นข้าราชการที่ดี” รุ่นที่ 53 เน้นย้ําการเป็นข้าราชการที่ดีต้องมีความรู้ควบคู่คุณธรรม
มหาดไทย จัดโครงการศึกษาอบรมหลักสูตร “การเป็นข้าราชการที่ดี” รุ่นที่ 53 เน้นย้ําการเป็นข้าราชการที่ดีต้องมีความรู้ควบคู่คุณธรรม
วันนี้ (2 ก.ค. 2561) เวลา 10.00 น.นายบุญธรรม เลิศสุขีเกษม รองปลัดกระทรวงมหาดไทยเป็นประธานในพิธีเปิดโครงการศึกษาอบรมหลักสูตรการเป็นข้าราชการที่ดี รุ่นที่ 53 ประจําปีงบประมาณ พ.ศ. 2561ณ ห้องประชุมอัษฎางค์ ชั้น 5 อาคารดํารงราชานุสรณ์ กระทรวงมหาดไทย จัดขึ้นโดย วิทยาลัยมหาดไทย สถาบันดํารงราชานุภาพ สํานักงานปลัดกระทรวงมหาดไทยระหว่างวันที่ 2 – 11 กรกฎาคม 2561 ณ กรุงเทพมหานคร และวิทยาลัยมหาดไทย อําเภอบางละมุง จังหวัดชลบุรี โดยมีข้าราชการในสังกัดสํานักงานปลัดกระทรวงมหาดไทย กรมการปกครอง กรมการพัฒนาชุมชน กรมที่ดิน กรมโยธาธิการและผังเมืองและหน่วยงานนอกสังกัดกระทรวงมหาดไทย จากกรมวิทยาศาสตร์บริการ สํานักงาน ป.ป.ช. และ ศอ.บต. เข้ารับการอบรมจํานวนทั้งสิ้น 120 คน โดยการศึกษาอบรมดังกล่าวต้องการให้ข้าราชการบรรจุใหม่ได้เรียนรู้ระเบียบแบบแผนของทางราชการและเป็นข้าราชการที่ดี ใช้ระยะเวลาศึกษาอบรมทั้งสิ้น 10 วัน แบ่งออกวิชาภาคบังคับตามที่สํานักงาน ก.พ. ได้วางกรอบไว้ จํานวน 9 วัน และศึกษาดูงานนอกสถานที่อีกจํานวน 1 วัน
ในโอกาสนี้นายบุญธรรม เลิศสุขีเกษม รองปลัดกระทรวงมหาดไทยมหาดไทยได้กล่าวแสดงความยินดีและต้อนรับผู้เข้าอบรมที่ได้รับการบรรจุแต่งตั้งเข้ารับราชการเป็นข้าราชการพลเรือนสามัญ พร้อมกล่าวบรรยายพิเศษหัวข้อ“การเป็นข้าราชการที่ดี”โดยมีใจความสําคัญตอนหนึ่งว่าการเป็นข้าราชการที่ดีนั้นมิใช่การเป็นข้าราชการเพียงแค่ตัว แต่จะต้องเป็นข้าราชการไปถึงระดับจิตวิญญาณด้วย โดยเฉพาะอย่างยิ่งการคํานึงถึงประโยชน์ส่วนรวมให้มากกว่าประโยชน์ส่วนตน และยึดมั่นในความเสียสละไว้ให้มาก ณ ปัจจุบันถือได้ว่าทุกท่านมีสถานะเป็นข้าราชการกันถ้วนหน้าแล้ว ซึ่งกาลเวลาจะเป็นเครื่องพิสูจน์ว่าตัวท่านเป็นข้าราชการที่ดีหรือไม่ ทั้งนี้ การครองตนเป็นข้าราชการที่ดีพึงต้องยึดหลักความรู้ควบคู่คุณธรรมในส่วนของความรู้จะต้องรู้จักหน้าที่ของตัวเอง โดยมีความเข้าใจในงานของตนให้มากที่สุด และรู้ข้อกฎหมายพื้นฐานที่จําเป็นสําหรับการปฏิบัติหน้าที่ทางราชการ และในส่วนของคุณธรรมนั้นจะต้องยึดมั่นในผลประโยชน์ส่วนรวม มีความเสียสละอุทิศตัวอุทิศเวลาเพื่อการทํางาน ไม่จํากัดเวลางานไว้เพียงแค่หน้าปัดนาฬิกา แต่พร้อมทํางานเสมอในทุกที่และทุกเวลาอีกทั้งยังควรวางตัวให้เหมาะสมภายใต้หลักแห่งความพอเพียง กล่าวคือ สมควรแก่ฐานานุรูปของตัวเอง และดําเนินชีวิตในทางสายกลาง ไม่พึงถือเอาทิฏฐิมานะและความเจ้ายศเจ้าอย่างเป็นเครื่องประกอบการดํารงตน พร้อมกันนี้ยังควรมีมนุษยสัมพันธ์ที่ดีทั้งต่อผู้ร่วมงานและประชาชนผู้มาขอรับบริการ ไม่ติดกับดักกรอบงานของตัวเองแต่เพียงเท่านั้น หากแต่มีน้ําใจในการทํางานของส่วนรวมด้วย เหตุเพราะงานราชการถือเป็นงานของรัฐ งานของแผ่นดิน ซึ่งต้องอาศัยความร่วมแรงแรงใจเป็นสําคัญจึงจะสําเร็จผลไปได้ และต้องปฏิบัติหน้าที่ของตนโดยยึดหลักระเบียบข้อกฎหมาย มิใช่เป็นไปตามอําเภอใจแต่อย่างใดโดยความรู้นั้นเป็นเสมือนเครื่องยนต์ที่ทําให้ยวดยานเคลื่อนที่ไปได้ ส่วนคุณธรรมเป็นเสมือนพวงมาลัยหรือหางเสือซึ่งเป็นปัจจัยที่นําทางให้ยวดยานดําเนินไปถูกทางด้วยความสวัสดี คือ ปลอดภัย และบรรลุจุดประสงค์ นั่นเอง
รองปลัดกระทรวงมหาดไทยได้กล่าวทิ้งท้ายไว้ว่า การศึกษาอบรมครั้งนี้ถือเป็นจุดเริ่มต้นในการเป็นข้าราชการที่ดีของทุกท่านจึงขอให้ตั้งใจเรียนและมีส่วนร่วมในการเรียนรู้ร่วมกัน แลกเปลี่ยนเรียนรู้ระหว่างกันเพื่อให้ได้รับความรู้ความเข้าใจมากที่สุด และสามารถนําไปประยุกต์ใช้ในการปฏิบัติราชการได้อย่างมีประสิทธิภาพ พร้อมกันนี้ยังถือเป็นโอกาสอันดีในการสร้างความสัมพันธ์ที่ดีระหว่างกัน เพื่อพัฒนาไปเป็นเครือข่ายการทํางานร่วมกันต่อไปในอนาคต อันจะก่อให้เกิดประโยชน์สูงสุดต่อประชาชนและงานราชการสืบไป